**John Nyberg** (s. 14. heinäkuuta 1996 Göteborg, Ruotsi) on ruotsalainen jääkiekkopuolustaja.

Ura
---

### Seuraura

Nyberg on Härryda HC:n kasvatti. Hän pelasi myöhemmät juniorivuotensa kuitenkin Frölunda HC:ssä, jossa Nyberg voitti U16 SM:n hopeaa vuonna 2012. Kaudella 2013–2014 hän oli J18 Elitissä Frölundan paras syöttäjä ja tehokkain puolustaja tehoilla 5+20=25. J18 Allsvenskanissa Nyberg oli joukkueen paras pistemies tehoilla 6+7=13. Hän voitti kauden päätteeksi sarjan pronssia. Nyberg pelasi ison osan kaudestaan myös Frölundan J20-junioreissa, joita hän edusti kauden aikana myös Junior Club World Cupissa.

Dallas Stars varasi Nybergin kuudennella kierroksella 165. pelaajana NHL:n varaustilaisuudessa 2014. Hän teki Frölundan SHL-joukkueessa miesten pääsarjadebyyttinsä Mestarien liigassa 4. syyskuuta 2014 vieraissa sveitsiläistä Genève-Servette HC:tä vastaan. Nyberg merkittiin Frölundan kolmospuolustajapariin Erik Gustafssonin viereen. Hänen pääsarjauransa alkoi kuitenkin heikosti, sillä Nyberg keräsi ottelusta teholukeman –3. SHL-debyyttinsä hän teki 18. syyskuuta 2014 vieraissa HV71:tä vastaan. Nyberg sai ottelussa jääaikaa 4.47 minuuttia ja hän keräsi teholukeman –1. Saman vuoden lokakuussa Nyberg teki Frölundan kanssa kolmivuotisen SHL-sopimuksen. Hän pelasi joukkueessa kaudella 2014–2015 17 runkosarja- ja seitsemän CHL-ottelua tehden molemmissa sarjoissa yhden syöttöpisteen. Nyberg pelasi kauden aikana miesten pelejä myös HockeyAllsvenskanissa yhteensä 13 ottelun verran lainalla IK Oskarshamnin ja Mora IK:n joukkueissa. Hän pelasi suurimman osan kaudestaan kuitenkin Frölundan J20-junioreissa, joiden varakapteenina Nyberg toimi ja hän voitti kauden päätteeksi J20 SuperElitin hopeaa.

Kaudeksi 2015–2016 Frölunda lainasi Nybergin IK Oskarshamnin Allsvenskan-joukkueeseen. Hän teki siellä 46 runkosarja- ja viidessä nousukarsintasarjan ottelussa tehot 1+8=9. Frölundan SHL-joukkueessa Nyberg pelasi kuusi runkosarjaottelua ilman tehopisteitä. Hän vahvisti kevätkaudella myös seuran J20-junioreita. Ensimmäisellä kokonaisella SHL-kaudellaan 2016–2017 Nyberg teki 49 runkosarjaottelussa tehot 7+8=15 ja 14 playoff-ottelussa yhden maalin. Hän teki SHL-uransa avausmaalin 6. lokakuuta 2016 Växjö Lakersia vastaan. Nybergin osuma syntyi ottelun ensimmäisessä erässä vain 17 sekunnin peliajan jälkeen. Hän voitti kauden aikana CHL:n mestaruuden.

Toukokuussa 2017 Nyberg teki kolmivuotisen tulokassopimuksen Dallas Starsin kanssa. Seura lainasi hänet kaudeksi 2017–2018 kuitenkin vielä Frölundaan. Nyberg nousi joukkueen kapteenistoon. SHL-kauden päätteeksi, huhtikuussa 2018 hän liittyi amatööritry-out -sopimuksella AHL-joukkue Texas Starsin vahvuuteen. Nyberg pelasi siellä kahdeksan playoff-ottelua tehden kaksi syöttöpistettä. Kauden 2018–2019 hän pelasi suurimmaksi osaksi Texasin AHL-joukkueessa, jossa Nybergin varsinainen tulokaskausi toi 44 runkosarjaottelussa tehot 1+5=6. Hän pelasi kauden aikana myös neljä ottelua ECHL-joukkue Idaho Steelheadsissa. Nyberg pelasi Texasissa myös alkukauden 2019–2020, kunnes tammikuussa 2020 Dallas Stars kauppasi hänet Pittsburgh Penguinsiin vaihdossa hyökkääjä Oula Palveen. Nyberg pelasi loppukauden AHL-joukkue Wilkes-Barre/Scranton Penguinsissa.

Kaudeksi 2020–2021 Nyberg palasi kotimaahansa ja siirtyi kaksivuotisella sopimuksella Brynäs IF:ään.

### Maajoukkueura

Nyberg on pelannut Ruotsin A-maajoukkueessa yhdeksän ottelua tehden kaksi syöttöpistettä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Norrköpingissä Slovakiaa vastaan.

Nyberg on pelannut myös seitsemän nuorten maaottelua.

Pelityyli
---------

Elite Prospects -sivuston Erik K. Pirin kesällä 2017 tekemän analyysin mukaan Nyberg on monipuolinen puolustaja, joka omaa hyvän koon ja osaa pelata hieman fyysisesti. Hänellä on myös hyvät hyökkäyspään taidot, hyvät pelinavaustaidot ja kova laukaus. Nybergin heikkouksiin kuuluu luistelu, mutta hän on kuitenkin kehittänyt siinä itseään.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2014–2015 | Frölunda HC | SHL | 17 | 0 | 1 | 1 | 2 | – | – | – | – | – |
|  | IK Oskarshamn | Allsvenskan | 9 | 0 | 1 | 1 | 2 | – | – | – | – | – |
|  | Mora IK | Allsvenskan | 4 | 0 | 0 | 0 | 0 | – | – | – | – | – |
| 2015–2016 | Frölunda HC | SHL | 6 | 0 | 0 | 0 | 2 | – | – | – | – | – |
|  | IK Oskarshamn | Allsvenskan | 46 | 1 | 8 | 9 | 36 | – | – | – | – | – |
| 2016–2017 | Frölunda HC | SHL | 49 | 7 | 8 | 15 | 32 | 14 | 1 | 0 | 1 | 10 |
| 2017–2018 | Frölunda HC | SHL | 52 | 2 | 11 | 13 | 40 | 6 | 0 | 2 | 2 | 4 |
|  | Texas Stars | AHL | – | – | – | – | – | 8 | 0 | 2 | 2 | 8 |
| 2018–2019 | Texas Stars | AHL | 44 | 1 | 5 | 6 | 17 | – | – | – | – | – |
|  | Idaho Steelheads | ECHL | 4 | 0 | 1 | 1 | 4 | – | – | – | – | – |
| 2019–2020 | Texas Stars | AHL | 19 | 2 | 4 | 6 | 13 | – | – | – | – | – |
|  | Wilkes-Barre/Scranton Penguins | AHL | 16 | 0 | 4 | 4 | 10 | – | – | – | – | – |
| 2020–2021 | Brynäs IF | SHL | 50 | 4 | 8 | 12 | 24 | – | – | – | – | – |
| 2021–2022 | Brynäs IF | SHL | 11 | 0 | 3 | 3 | 6 | – | – | – | – | – |
|  | Linköping HC | SHL | 40 | 2 | 7 | 9 | 16 | – | – | – | – | – |
| 2022–2023 | Linköping HC | SHL | 51 | 1 | 7 | 8 | 20 | – | – | – | – | – |
| 2023–2024 | Linköping HC | SHL | 45 | 4 | 10 | 14 | 16 | 4 | 0 | 0 | 0 | 2 |
| 8 kautta | yhteensä | SHL | 321 | 20 | 55 | 75 | 158 | 24 | 1 | 2 | 3 | 16 |
| 3 kautta | yhteensä | AHL | 79 | 3 | 13 | 16 | 40 | 8 | 0 | 2 | 2 | 8 |

Lähteet
-------

* John Nyberg The Internet Hockey Databasessa (englanniksi)
* John Nyberg Eurohockey-sivustolla (englanniksi)
* John Nyberg *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  John Nyberg *Elite Prospects*. Everysport Media Group AB.  (englanniksi)
2. ↑  Elite Prospects - Frölunda HC J18 *eliteprospects.com*. Everysport Media Group. Viitattu 10.6.2020. (englanniksi)
3. ↑  Matches *championshockeyleague.com*.  4.9.2014. Champions Hockey League (CHL) AG. Viitattu 19.11.2020. (englanniksi)
4. ↑  Matches *championshockeyleague.com*.  4.9.2014. Champions Hockey League (CHL) AG. Viitattu 19.11.2020. (englanniksi)
5. ↑  Game detail: 4 Sep 2014, Genève-Servette HC – Frölunda HC *Eurohockey.com*.  4.9.2014. European Ice Hockey Online AB & eSports.cz s.r.o. Viitattu 18.9.2017. (englanniksi)
6. ↑  Game detail: 18 Sep 2014, HV71 – Frölunda HC *Eurohockey.com*.  18.9.2014. European Ice Hockey Online AB & eSports.cz s.r.o. Viitattu 18.9.2017. (englanniksi)
7. ↑  John Nyberg *SHL.se*. SHL AB. Viitattu 19.11.2020. (ruotsiksi)
8. ↑  Pettersson Kymmer, Peter: Nyberg kvar till 2017 *frolundaindians.com*.  13.10.2014. Frölunda Hockey Club. Viitattu 18.9.2017. (ruotsiksi)
9. ↑  Pettersson Kymmer, Peter: Nyberg till Oskarshamn *frolundaindians.com*.  10.7.2015. Frölunda Hockey Club. Viitattu 18.9.2017. (ruotsiksi)
10. ↑  Scholtz, Annelie; Janlind, Fredrik: Nybergs första SHL-mål: "Jublade mest över att det blev mål" *gp.se*.  6.10.2016. Stampen AB. Viitattu 18.9.2017. (ruotsiksi)
11. ↑  Stars sign defenseman John Nyberg to a three-year entry level contract *nhl.com/stars*.  18.5.2017. Dallas Stars. Viitattu 18.9.2017. (englanniksi)
12. ↑  John Nyberg Joins Texas on Tryout Agreement *TexasStars.com*.  30.4.2018. Texas Stars, Limited Partnership. Viitattu 10.6.2020. (englanniksi)
13. ↑  Penguins Acquire John Nyberg from Dallas Stars in Exchange for Oula Palve *nhl.com/penguins*.  17.1.2020. Pittsburgh Penguins. Viitattu 10.6.2020. (englanniksi)
14. ↑  Hurmerinta, Eero: Oula Palve kaupan kohteena − ura jatkuu Teksasissa *Jatkoaika.com*.  17.1.2020. Jatkoaika r.y. Viitattu 10.6.2020.
15. ↑  Löf Nyqvist, Martin: John Nyberg ansluter till Brynäs IF – skriver kontrakt över 2021/22 *brynas.se*.  10.6.2020. Brynäs AB. Viitattu 10.6.2020. (ruotsiksi)
16. ↑  Sweden vs Slovakia - EHC - Euro Hockey Challenge - boxscore *poinstreak.com*.  5.4.2018. Pointstreak Sports Technologies Inc. Viitattu 10.6.2020.